Joventut obrirà el pròxim 5 de setembre la matrícula per a les Escoles Creatives
31 d’agost 2022

![](/media/wzqfswpj/c1_mini_m1_escolescreatives22_matricula-presentacion_img_e2182.jpg?width=850&height=566.9886363636364)

Les Escoles Creatives, organitzades per la Regidoria de Joventut i Infància de l'Ajuntament de Sagunt, tornen amb una nova edició que este curs 2022/2023 es desenvoluparà entre el 15 d'octubre de 2022 i el 27 de maig de 2023. Este dimarts al matí s'ha presentat oficialment el programa d'activitats formatives disponibles, amb una àmplia oferta de disciplines artístiques o àmbits de coneixement, l'objectiu final del qual és la dinamització sociocultural del territori.

La programació conté disciplines com ara balls, músiques i instruments musicals, grafiti, còmic, cinema, rock, teatre, circ, escriptura, robòtica, fotografia i ràdio a preus que oscil·len entre els 16 i els 140 euros, segons l'activitat i l'edat, i en funció del nombre de places disponibles, si bé també n'hi ha de gratuïtes. A més a més, en la present edició s'amplien les accions en els dos centres juvenils dependents del departament de Joventut i Infància, on se s'ubicaran diferents escoles creatives.

El període d'inscripció s'obrirà el pròxim 5 de setembre i el tràmit romandrà disponible fins al 3 d'octubre, excepte en el cas de l'Aula de Teatre Jove, el termini de la qual serà de l'1 al 27 de setembre. La matrícula haurà de formalitzar-se de manera telemàtica a través de la plataforma d'inscripció en línia, en l'enllaç: [**https://aytosagunto.apuntate.enlinea/pio/**](https://aytosagunto.apuntate.enlinea/pio/)

El regidor delegat de Joventut i Infància, Guillermo Sampedro, ha subratllat que enguany l'oferta compta amb 44 tallers en total d'11 disciplines diferents, entre les quals ha destacat les dues principals novetats: els tallers de ràdio per a aprendre a fer podcasts i de fotografia per a millorar els continguts en xarxes socials. **«És una amplíssima oferta que cada any va creixent, i allò que pretenen el Casal Jove i la Regidoria de Joventut i Infància és, sobretot, fomentar la creativitat de la nostra joventut apostant per la dinamització sociocultural dels nostres menors i adolescents»**, ha manifestat l'edil, que ha definit el projecte com **«una proposta que pretén ser un espai de formació sobretot per a la creació i la cultura destinat a menors i joves»** del municipi.

Les _Escoles Creatives - Factoria integral d'arts_ són una iniciativa que s'emmarca dins del programa Cultura Jove de la Regidoria de Joventut i Infància de l'Ajuntament de Sagunt i les accions del departament van més enllà de la mera formació per a la creació. A esta labor se sumen altres recursos i projectes com ara les sales d'assaig, els _Lab creatius_ o el suport a diferents projectes culturals impulsats per col·lectius juvenils. En definitiva, es tracta de fomentar l'acció creativa de la ciutadania més jove apostant per la democràcia cultural, que en lloc d'espectadors crea ciutadania.

Les persones interessades poden ampliar la seua informació en la web [**www.saguntjove.es**](http://www.saguntjove.es/) i en els centres juvenils municipals: Casal Jove de Sagunt (carrer Romeu, 8), telèfon 96 265 58 80; i Casal Jove del Port de Sagunt (carrer Vent de Marinada, s/n), telèfon 96 268 34 39.

![](/media/j1jpo5t3/c2_cartel_escolescreatives22_matricula-presentacion.jpg?width=600.7954545454546&height=850)

*   [](http://www.facebook.com/sharer.php?u=https://aytosagunto.es/va/actualitat/obertura-termini-matricula-escoles-creatives-sagunt-2022-08-31/ "Facebook")
*   [](http://twitter.com/share?url=https://aytosagunto.es/va/actualitat/obertura-termini-matricula-escoles-creatives-sagunt-2022-08-31/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/obertura-termini-matricula-escoles-creatives-sagunt-2022-08-31/ "Linked In")
*   [](mailto:?body=https://aytosagunto.es/va/actualitat/obertura-termini-matricula-escoles-creatives-sagunt-2022-08-31/)